
CONTRACT PRIVIND DAREA ÎN FOLOSINȚĂ GRATUITĂ A IMOBILULUI DENUMIT „DISPENSAR UMAN SNAGOV”
Încheiat astăzi  _________2026           

1. PĂRȚILE CONTRACTANTE
1.1.  UAT COMUNA SNAGOV („UAT Snagov”), cu sediul în Comuna Snagov, Sat Ghermănești, Șoseaua Ghermănești, Nr. 49, Județ Ilfov, având CUI 5643775, cont nr. RO70TREZ42121A300530XXXX deschis la Trezoreria Ilfov,  reprezentată legal prin primar Mihai Anghel, în calitate de Proprietar,
şi
1.2.  SERVICIUL DE AMBULANȚĂ BUCUREȘTI-ILFOV, cu sediul în București Sector2, Str. Mihai Eminescu, Nr. 226, având cod fiscal 26361041, cont RO96TREZ7025041XXX011256 deschis la Trezoreria Sector 2, reprezentată de Dr. Alis Grasu, cu funcția de Manager General, în calitate de Titular al dreptului de folosință gratuită,
Denumite în mod colectiv „Părțile” și individual „Partea”, 
În temeiul art. 874 din Legea nr. 287/2009 privind Codul Civil (denumită în continuare „Codul Civil”), coroborat cu prevederile art. 349 și următoarele din Ordonanța de Urgență 57/2019 privind Codul Administrativ (denumit în continuare „Codul Administrativ”) și a Hotărârii Consiliului local nr. 18/15.02.2023, 
au convenit să încheie prezentul CONTRACT PRIVIND DAREA ÎN FOLOSINȚĂ GRATUITĂ A IMOBILULUI DENUMIT „DISPENSAR UMAN SNAGOV”, denumit în continuare „Contractul”, cu respectarea următoarelor clauze:

2. SCOPUL CONTRACTULUI
2.1 Scopul prezentului contract îl constituie darea în folosință gratuită a spațiului situat la etajul 1 al imobilului denumit „Dispensar Uman Snagov” (denumit în continuare „Imobilul”), în suprafață de 82,79 mp, pentru activități medicale specifice serviciului de ambulanță ASISTENȚĂ MEDICALĂ DE URGENȚĂ PRESPITALICEASCĂ și suprafață comună de 28,13 mp reprezentând  suprafață de acces (circulație) către spațiul exclusiv.
2.2 Folosința cu titlu gratuit dobândită în baza prezentului contract nu poate fi transmisă, nici oneros și nici cu titlu gratuit, unei alte persoane.

3. OBIECTUL CONTRACTULUI 
3.1.  Obiectul contractului îl constituie darea în folosință gratuită a spațiului în suprafață de 82,79 mp situat la etajul 1 al imobilului denumit ,,Dispensar Uman Snagov” din localitatea Snagov, Șos. Snagov nr.105, Județ Ilfov, care figurează la nr. 5/1.6.2. din Anexa 35 a H.G.R. 930/2002 privind inventarul bunurilor ce aparțin domeniului public al comunei Snagov, compus din suprafață exclusivă de 54,66 mp, reprezentând spațiu pentru activități medicale specifice serviciului de ambulanță ASISTENȚĂ MEDICALĂ DE URGENȚĂ PRESPITALICEASCĂ și suprafață comună de 28,13 mp reprezentând  suprafață de acces (circulație) către spațiul exclusiv. Suprafețele date în folosință gratuită se regăsesc în schița spațiului ce constituie Anexa nr. 1 și face parte integrantă din contract.
3.2.  Imobilul ,,Dispensar Uman Snagov” se identifica prin CF nr.8900, Nr. Cadastral 6556, proprietate a Comunei Snagov.

4. DURATA CONTRACTULUI
4.1.  Părțile au convenit să încheie prezentul Contract pentru un termen de 5 (cinci) ani începând cu data încheierii lui. 
4.2.  Predarea spațiului către Titularul dreptului de folosință gratuită va avea loc prin proces-verbal de predare-primire, în termen de maxim 3 zile de la data aprobării transferului dreptului de folosință gratuită prin Hotărârea Consiliului Local Snagov.
4.3.  Prin acordul părților, prezentul Contract poate să înceteze și înainte de termen.

5. OBLIGAȚIILE PĂRȚILOR
5.1.  Proprietarul se obligă : 
a) să predea Titularului spațiul liber de orice sarcini;
b) să nu-l împiedice pe Titular să folosească spațiul până la termenul convenit;
5.2.  Obligațiile Titularului dreptului de folosință gratuită sunt următoarele:
a) Să conserve spațiul și să se îngrijească de el ca un bun proprietar;
b) Să folosească spațiul conform destinației sale determinate de natura sa;
c) Să suporte toate cheltuielile de folosință ale spațiului (cheltuieli de întreținere, energie electrică și termică, apa curentă, canalizare, resturi menajere/gunoi, abonamentul telefonic, eventuale reparații), precum și orice alte cheltuieli rezultate din folosirea spațiului;
d) să folosească bunul potrivit destinației în vederea căreia i-a fost acordată folosință gratuită;
e) să prezinte, anual, la cerere, autorităţilor prevăzute la art. 287, rapoarte privind activitatea de utilitate publică desfăşurată, gradul de implementare la nivelul colectivităţii, precum şi prognoze şi strategii pentru perioada următoare;
f) să permită accesul autorităţilor prevăzute la art. 287 pentru efectuarea controlului asupra bunurilor;
g) să nu modifice bunul, în parte ori în integralitatea lui;
h) la încetarea folosinţei gratuite, să restituie bunul în starea în care l-a primit, în afară de ceea ce a pierit sau s-a deteriorat din cauza vechimii, precum şi liber de orice sarcini.
i) În conformitate cu prevederile art. 9 din Legea 307/2006:
· să cunoască și să respecte măsurile de apărare împotriva incendiilor
· sa întrețină și să folosească, în scopul pentru care au fost realizate, dotările pentru apărarea incendiilor
· sa respecte normele de apărare împotriva incendiilor, specifice activităților pe care le organizează sau le desfășoară
· să aducă la cunoștința proprietarului orice defecțiune tehnică ori altă situație care să constituie pericol de incendiu.
j) Să predea Proprietarului spațiul la data expirării termenului pentru care s-a încheiat Contractul, în aceleași condiții în care l-a preluat.

6. ÎNCETAREA CONTRACTULUI

6.1.  Prezentul contract încetează:
a) la împlinirea termenului;
b) În măsura în care Titularul dreptului de folosință gratuită:
· cesionează drepturile și obligațiile sale fără acordul celeilalte părți;
· își încalcă vreuna dintre obligațiile sale, după ce a fost avertizată printr-o notificare scrisă de către cealaltă parte că o nouă nerespectare a acestora va duce la rezilierea lui;
c) prin acordul părților ;
d) alte cauze prevăzute de lege.

6.2.  Rezilierea prezentului contract nu va avea nici un efect asupra obligațiilor deja scadente între părți.

7. FORȚA MAJORĂ
7.1.  Nici una dintre părțile contractante nu răspunde de neexecutarea la termen sau de executarea în mod necorespunzător - total sau parțial - a oricărei obligații care îi revine în baza prezentului contract, dacă neexecutarea sau executarea obligației respective a fost cauzată de forța majoră, așa cum este definită de lege.
7.2.  Partea care invocă forța majoră este obligată să notifice celeilalte părți , în termen de 3 zile, producerea evenimentului și să ia toate măsurile posibile în vederea limitării consecințelor lui.
7.3.  Dacă în termen de 5 zile de la producere, evenimentul respectiv nu încetează, părțile au dreptul să-și notifice încetarea de plin drept a prezentului contract fără ca vreuna dintre ele să pretindă daune-interese.
7.4.  Cazul fortuit sau de forță majoră exclude răspunderea Titularului dreptului de folosință gratuită, dacă acesta nu a putut prevedea pericolul, nu a folosit spațiul conform destinației și dacă nu l-a restituit comodantului la termen.

8. NOTIFICARILE ÎNTRE PĂRȚI

8.1.  În accepțiunea părților contractante, orice notificare adresată de una dintre acestea celeilalte este valabil îndeplinită dacă va fi transmisă la adresa de sediu prevăzută în partea introductivă a prezentului contract.  
8.2.  În cazul în care notificarea  se face pe cale poștală, ea va fi transmisă prin scrisoare cu confirmare de primire și se consideră primită de destinatar la data menționată de oficiul poștal primitor pe această confirmare.
8.3.  Daca notificarea se trimite de pe telefax sau e-mail, ea se consideră primită în prima zi lucrătoare după cea în care a fost expediată.
8.4.  Notificările verbale nu se iau în considerare de nici una dintre părți dacă nu sunt confirmate prin intermediul uneia dintre modalitățile prevăzute la alineatele precedente.

9. SOLUȚIONAREA LITIGIILOR 
9.1.  Părțile au convenit ca toate neînțelegerile privind validitatea prezentului contract sau rezultate din interpretarea, executarea și încetarea acestuia să fie rezolvate pe cale amiabilă.
9.2.  În cazul în care rezolvarea eventualelor litigii nu este posibilă pe cale amiabilă, părțile se vor adresa instanțelor judecătorești competente. 

10. CLAUZE FINALE
10.1. Modificarea prezentului contract se face numai prin act adițional încheiat între părțile contractante.
10.2. Prezentul contract, împreună cu anexa care fac parte integrantă din cuprinsul său, reprezintă voința părților și înlătură orice altă înțelegere verbală dintre acestea, anterioară sau ulterioară încheierii lui.
10.3. Prezentul contract a fost încheiat în 2 (două) exemplare originale, câte un exemplar pentru fiecare parte contractantă.

